దాసరి మనోహర్ రెడ్డి

దాసరి మనోహర్ రెడ్డి, తెలంగాణ ఉద్యమకారుడు, రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున పెద్దపల్లి శాసనసభ నియోజకవర్గం నుండి శాసనసభ్యుడిగా ప్రాతినిధ్యం వహిస్తున్నాడు. ట్రినిటి విద్యాసంస్థలను కూడా స్థాపించాడు.

 విద్యాభ్యాసం 
మనోహర్ రెడ్డి 1954, ఫిబ్రవరి 25న రాంరెడ్డి - మధురమ్మ దంపతులకు తెలంగాణ రాష్ట్రం, పెద్దపల్లి జిల్లా, పెద్దపల్లి మండలంలోని కాసులపల్లి గ్రామంలో జన్మించాడు. ఇతనిది వ్యవసాయ నేపథ్యం కలిగిన కుటుంబం.సుల్తానాబాద్ మండలం, గర్రెపల్లిలో పాఠశాల విద్యను, సుల్తానాబాద్ ప్రభుత్వ కళాశాలలో ఇంటర్మీడియట్, మంచిర్యాలలో డిగ్రీ, 1978లో నాగార్జున యూనివర్సిటీలో బీఈడీ, 1980లో మహారాష్ట్రలోని నాగ్ పూర్ లో ఎంఏ (ఎకనామిక్స్) పూర్తి చేశాడు.

 వ్యక్తిగత జీవితం 
మనోహర్ రెడ్డికి పుష్పలతతో వివాహం జరిగింది. వారికి ఒక కుమారుడు (ప్రశాంత్ రెడ్డి).

 రాజకీయ విశేషాలు 
2010లో టీఆర్ఎస్ పార్టీలో చేరి రాజకీయ జీవితాన్ని ప్రారంభించాడు. 2012 నుంచి టీఆర్ఎస్ పార్టీ పెద్దపల్లి నియోజకవర్గ ఇంచార్జిగా వ్యవహరించాడు. 2014 శాసనసభ ఎన్నికల్లో టీఆర్ఎస్ అభ్యర్థిగా పెద్దపల్లి నుంచి బరిలోకి దిగి 62686 వేల భారీ మెజారిటీతో గెలుపొందాడు. తిరిగి 2018 ఎన్నికల్లో రెండవసారి బరిలోకి దిగి నియోజకవర్గ ఎమ్మెల్యేగా ఘన విజయం సాధించాడు. ఆయన 2018లో శాసనసభలో పబ్లిక్ అకౌంట్స్ కమిటీ (పీఏసీ) సభ్యుడిగా ఉన్నాడు.

 ఇతర వివరాలు 
చైనా, ఇజ్రాయెల్, మలేషియా, సింగపూర్, యునైటెడ్ కింగ్‌డమ్‌ మొదలైన దేశాలు సందర్శించాడు. కరీంనగర్ జిల్లాలోని తన అసెంబ్లీ సెగ్మెంట్‌లో పండ్ల మొక్కల పెంపకం, కాలుష్యం నుండి పర్యావరణాన్ని కాపాడినందుకు రాష్ట్ర స్థాయి తెలంగాణ హరిత మిత్ర అవార్డును అందుకున్నాడు.

 మూలాలు 

వర్గం:1954 జననాలు
వర్గం:జీవిస్తున్న ప్రజలు
వర్గం:పెద్దపల్లి జిల్లా వ్యక్తులు
వర్గం:పెద్దపల్లి జిల్లా రాజకీయ నాయకులు
వర్గం:పెద్దపల్లి జిల్లా నుండి ఎన్నికైన శాసన సభ్యులు
వర్గం:రెండవ ప్రత్యేక తెలంగాణ ఉద్యమంలో పాల్గొన్న పెద్దపల్లి జిల్లా వ్యక్తులు
వర్గం:తెలంగాణ శాసన సభ్యులు (2014)
వర్గం:తెలంగాణ శాసన సభ్యులు (2018)
వర్గం:తెలంగాణ రాష్ట్ర సమితి రాజకీయ నాయకులు